ยูเนสโกชูอัปมาตรฐานช่างไม้-อิฐ-ปูน
กรมศิลป์รุกเพิ่มทักษะพัฒนาบุคลากร ชี้บริษัทรับงานต้องมีใบรับรองนายประทีป เพ็งตะโก อธิบดีกรมศิลปากร กล่าวว่า คณะกรรมการมรดกโลกสมัยสามัญ ครั้งที่ 40 โดยองค์การยูเนสโก ได้เสนอแนะให้ประเทศไทยพัฒนาศักยภาพบุคลากรที่เกี่ยวข้องกับการอนุรักษ์แหล่งมรดกโลกจังหวัดพระนครศรีอยุธยาเป็นแหล่งดำเนินการนำร่อง กรมศิลปากร จึงร่วมกับองค์การยูเนสโก กรุงเทพมหานคร จัดทำโครงการฟื้นฟูภูมิปัญญาช่างฝีมือสถาปัตยกรรมไทยดั้งเดิม เริ่มจากสำนักศิลปากรที่ 3 พระนครศรีอยุธยา จัดทำโครงการอนุรักษ์วัดกระจี และต่อมาได้ร่วมกับองค์การยูเนสโก กรุงเทพมหานคร มูลนิธิพระราชนิเวศน์มฤคทายวัน ในพระอุปถัมภ์ กรมพัฒนาฝีมือแรงงาน มหาวิทยาลัยศิลปากร และมูลนิธิเอสซีจี ดำเนินการเพิ่มทักษะความเชี่ยวชาญความชำนาญของช่างฝีมือ ผู้ปฏิบัติงานด้านการอนุรักษ์อย่างเร่งด่วน เพื่อสร้างความมั่นใจในเรื่องทัศนคติการอนุรักษ์ ให้อยู่บนพื้นฐานด้านวิชาการ และสร้างความรู้ความเข้าใจเรื่องของวัสดุและเทคนิคดั้งเดิมนายประทีปกล่าวอีกว่า สำหรับภารกิจดำเนินการ ปี 2563 ประกอบด้วย 1.การจัดทำสารคดีสั้นชุดฟื้นฟูฝีมือช่างไม้เพื่องานอนุรักษ์ 7 เรื่องเพื่อสร้างความตระหนักต่อสาธารณชนถึงขั้นตอนและความซับซ้อนในการทำงานอนุรักษ์สถาปัตยกรรมไม้ เผยแพร่ผ่านช่องทางประชาสัมพันธ์ของหน่วยงานที่เกี่ยวข้อง 2.สร้างคู่มือภาพเพื่อช่างไม้อนุรักษ์ โดยนำองค์ความรู้ที่ได้รวบรวมและสังเคราะห์ในปี 2562 มาเรียบเรียงให้เหมาะแก่การศึกษาและบุคคลทั่วไป โดยอนาคตจะจัดแปลเป็นภาษาอังกฤษและภาษาอาเซียน 3. การประกวดฝีมือช่างไม้อนุรักษ์ระดับชาติ โดยเปิดรับสมัครช่างไม้ที่มีประสบการณ์และมีฝีมือจากสถาบันต่างๆ หรือช่างอิสระ ผ่านกระบวนการการคัดเลือกเพื่อให้ได้มาซึ่งช่างไม้อนุรักษ์ที่มีคุณภาพ และ 4.ปรับปรุงหลักสูตรช่างไม้อนุรักษ์ เพื่อให้สอดคล้องกับมาตรฐานฝีมือแรงงานช่างอนุรักษ์ของกรมศิลปากรและกรมพัฒนาฝีมือแรงงาน ทั้งนี้ มูลนิธิเอสซีจีได้สนับสนุนงบประมาณกรมศิลปากรจัดทำคู่มือมาตรฐานงานอนุรักษ์อิฐ และปูน โดยใช้ฐานข้อมูลการอนุรักษ์โบราณสถานวัดกระจี เพื่อรองรับการบูรณะโบราณสถาน โดยเฉพาะใน จ.พระนครศรีอยุธยาและแหล่งมรดกโลกของไทยงานบูรณะโบราณสถานของกรมศิลปากรมีจำนวนมากขึ้น จำเป็นต้องเพิ่มทักษะให้กับช่างฝีมือของกรมศิลปากรเอง และต้องสร้างมาตรฐานด้านงานช่างไม้ อิฐ ปูน ของบริษัทต่างๆที่เข้ามาร่วมงานกับกรมศิลปากร เพื่อให้ได้ช่างฝีมือที่มีความรู้ความสามารถ โดยจะต้องเข้ารับอบรมหรือสอบวัดผล มีใบรับรองคุณภาพ โดยกรมศิลปากรจะสร้างตัวชี้วัดของช่างในแต่ละบริษัทที่เข้ามารับงาน อธิบดีกรมศิลปากรกล่าว.
คณะกรรมการมรดกโลกสมัยสามัญ ครั้งที่ 40 โดยองค์การยูเนสโก ได้เสนอแนะให้ประเทศไทยพัฒนาศักยภาพบุคลากรที่เกี่ยวข้องกับการอนุรักษ์แหล่งมรดกโลกจังหวัดพระนครศรีอยุธยาเป็นแหล่งดำเนินการนำร่อง
ยูเนสโก,มรดกโลก,องค์การยูเนสโก,จังหวัดพระนครศรีอยุธยา,กรมศิลปากร,ช่างฝีมือ,ข่าววันนี้,การศึกษา